**Værklæsning af *Flaskebarn - Minder fra en rødvinsplettet opvækst***

I det følgende finder du undervisningsmateriale, der er henvendt til undervisningen i dansk på 8., 9. og 10. klassetrin.

**Tid:** Ca. 6 lektioner á 45 minutter.

**Fælles mål:** Når I er færdige med forløbet:

* har eleverne kendskab til genren graphic novel og har undervejs diskuteret emner som alkoholmisbrug og selvmordsforsøg i hjemmet.
* har eleverne arbejdet målrettet med at læse et værk med fokus på både oplevelse og analyse.
* kan eleverne selv producere multimodale tekster.

Forløbets indhold understøtter i høj grad elevernes livsverden og har foruden et danskfagligt sigte også til formål at oplyse om alkoholisme i hjemmet, hvilket statistisk set vil være et problem, som 10% af eleverne oplever fra deres egen hverdag. At have en ufarlig og faglig samtale om et svært emne som dette, kan være afgørende for, at disse elever vælger at søge hjælp. Grundet emnets sårbare karakter anbefales læreren at være ekstra opmærksom på elever, der skulle føle sig ramt.

**Læringsressourcer:** Hovedteksten i forløbet er bogen *Flaskebarn - Minder fra en rødvinsplettet opvækst* af Katrine Quorning fra 2019. Den kan anskaffes på muusmann-forlag.dk som ebog og papirbog. Klassesæt kan bestilles med rabat. Derudover anvendes diverse internetsider. Læreren kan endvidere supplere med relevant stof.

**Didaktik og lærerrolle:** Materialet lægger op til klasseundervisning, herunder par- og gruppearbejde. I forløbet indgår både videnstilegnelse, analysearbejde, diskussion og fremlæggelse. Endvidere er der et element af innovativ tænkning og kreativ tekstproduktion.

På de følgende sider finder du en detaljeret oversigt med forslag til øvelser og arbejdsspørgsmål.

God fornøjelse!

De bedste hilsner,

Muusmann forlag og forfatteren

**Lektion 1**

* Eleverne besvarer følgende spørgsmål i par:
  1. Kig på forsiden. Hvad fortæller forsidebilledet og titlen til læseren om bogens indhold?
  2. Hvem er tekstens forfatter? Og hvornår er den udgivet?
  3. Hvem, tænker I, er målgruppen for teksten?
* Eleverne læser *Flaskebarn - Minder fra en rødvinsplettet opvækst*. Det tager 30-45 min.
* Efterfølgende besvarer eleverne følgende spørgsmål i par:
  1. Hvilken oplevelse gav bogen?
  2. Hvad gjorde størst indtryk?
  3. Hvilke tanker sætter bogen i gang hos jer?

**Lektion 2**

* Læreren introducerer kort genrebetegnelsen graphic novel/grafisk roman for eleverne.
* Eleverne besvarer følgende spørgsmål i grupper (Eleverne arbejder i samme gruppe de næste mange lektioner):
  1. Hvad er forskellen på den traditionelle tegneserie og en graphic novel? Brug viden fra nettet.
  2. Indholdet i tegneserier kan være meget forskelligt, lige fra at gøre grin med politikerne over action, romantik og generel oplysning til eftertænksomme tanker om livets store spørgsmål. Søg på nettet og find eksempler på tegneserier. Hvordan vil I karakterisere deres indhold?
  3. Hvilken genre er *Flaskebarn - Minder fra en rødvinsplettet opvækst*, og hvordan vil I beskrive bogens indhold? Skriv 3-5 stikord.
  4. Hvad er tekstens handling? Og hvor og hvornår foregår fortællingen?
  5. Hvordan er bogen bygget op? Der skiftes blandt andet mellem barndomshistorien og sider med generelle oplysninger om blandt andet alkoholisme. Se, om I kan finde en naturlig måde at inddele bogen i afsnit. Giv hvert afsnit en titel.
  6. Det er ikke altid let at finde ud af, hvordan tegneserier og graphic novels skal læses. Ofte bestemmer læseren selv, hvad der skal læses først af ord og billeder, og om der skal læses henad, nedad, i spring eller på en helt fjerde måde. Se på s. 9, 12 og 26. På hvilke forskellige måder kan teksten her læses? Ændrer indholdet betydning, når man læser det anderledes? Hvilken virkning har det på teksten?
  7. Hvilke virkemidler benytter teksten? Kom med konkrete eksempler.
* Fælles opsamling

**Lektion 3**

* Hver gruppe skal udvælge et centralt billede. Billedet skal analyseres, og de skal forberede en lille fremlæggelse herom.

1. Udvælg et billede i bogen. I skal forberede en kort præsentation af billedet for resten af klassen. I skal her komme ind på, hvad billedets indhold er, hvordan det formidles og med hvilken effekt.

Overvej følgende:

* 1. Hvordan er motivet placeret? Hvad er placeret i forgrund, mellemgrund og baggrund?
  2. Hvordan er motivet beskåret? Hvor tæt kommer vi på personerne? Hvordan virker det?
  3. Hvordan er læseren placeret i forhold til billedets motiv? Ses det oppefra, nedefra eller ligefor? Betragtes personen helt udefra eller ser læseren personen over skulderen og ser det, figuren ser, eller er læseren "inde i hovedet" på figuren? Og hvordan virker det?
  4. Virker billedet stillestående eller i bevægelse?
  5. Hvad får læseren først øje på?
  6. Hvordan er tegnestilen? Hvad gør det ved billedet?
  7. Hvordan er figurerne placeret i billedet? Hvordan er deres kropssprog og mimik?
  8. Hvordan spiller tekst og billede sammen?
* Grupperne fremlægger deres billede.

**Lektion 4**

* I nye grupper skal eleverne nu diskutere, hvordan de ville løse nogle af de dilemmaer, som hovedpersonen oplever:
  1. Se på s. 28-29.
     + Hvad er hovedpersonens dilemma her, og hvordan løser hun det?
     + Kender I selv til at stå i en lignende situation?
     + Hvad kunne en god løsning være?
  2. Se på s. 62.
     + Hvad er hovedpersonens dilemma her?
     + Hvad, tænker I, kunne være en god løsning?
  3. Se på s. 71.
     + Hovedpersonen er endnu engang i et dilemma. Hvad er dilemmaet?
     + Hvad ville I gøre i den situation?
  4. Se nu på s. 2-5.
     + Hvilket dilemma står hovedpersonen overfor?
     + Hvorfor vælger hun mon ikke at reagere? Og hvordan reagerer hendes storesøster?
     + Hvilke konsekvenser får det for hovedpersonen? (se s. 62-65)
     + Hvad kunne man gøre i sådan en situation?
  5. Forestil dig, at din mor var alkoholiker, og at din søster skrev en bog om det, så alle kunne læse med om, hvad der var sket i din barndom.
     + Hvordan ville du reagere?
     + Find argumenter for og imod, at bogen skulle udgives.
* Fælles opsamling, hvor eleverne blandt andet får at vide, hvor man kan søge hjælp, hvis man oplever misbrug eller selvmordsforsøg i hjemmet. På s. 93 er der informationer om, hvor man kan henvende sig. Suppler selv med ekstra information, hvis skolen har en tilknyttet psykolog eller lokale tilbud, man kan henvende sig til.
* Eleverne går i de gamle grupper fra de forrige timer og fortsætter deres analyse med udgangspunkt i følgende spørgsmål:

1. Lav en personkarakteristik af familiemedlemmerne i bogen. Hvordan udvikler personerne og deres indbyrdes relationer sig i løbet af bogen?
2. Hvorfor hedder bogen *Flaskebarn - Minder fra en rødvinsplettet opvækst*? Hvad bruges billedet af pigen i flasken til at illustrere? Se særligt på s. 76-79, hvad er det, der sker?
3. Undersøg, hvem forfatteren er. Er forfatteren og fortælleren mon helt den samme person – find argumenter for og imod. Se blandt andet på s. 1, 8 og 29.

* Opsamling.

**Lektion 5**

* I grupper skal eleverne analysere instagramprofilen @flaskeboern og selv lave et kreativt bud på et instragramopslag
* Log ind på instagramprofilen @flaskeboern. Hvad er formålet med denne profil? Hvordan spiller profilen sammen med bogen?
* Hvad kendetegner Instagram som medie?
* Nu skal I selv lave en tegning, der kan bruges som instagramopslag. Vælg et emne, som I har en holdning til. Det kunne være klimaforandringer, aktuelle nyheder, politik eller noget helt fjerde. Søg viden og inspiration om emnet på nettet.
* Lav nu en brainstorm over, hvordan I kan udtrykke jeres budskab i en simpel stregtegning. Opslaget skal primært være båret af tegningen, men må gerne suppleres af tekst.
* Tegn løs og del gerne opslaget på jeres egne instagramprofiler.
* Klassen diskuterer følgende spørgsmål i plenum, evt. med forudgående ”summe-tid”:

1. Hvad kan vi som samfund gøre for at mindske alkoholisme og de følger, det har for alkoholikeren selv og de pårørende? Kom med konkrete forslag.
2. Ifølge statistikken går der også elever her på skolen og i denne klasse, der er børn af en alkoholiker. Hvad kan du gøre for at hjælpe dem?
3. Se på s. 80-93. Hvad mener forfatteren er løsningen?
4. Hvad er bogens overordnede budskab?

* Eleverne skal i grupper lave deres eget oplysningsmateriale om misbrug i Danmark.
  1. Søg viden på nettet om omfanget af et specifikt misbrug fx ludomani, alkoholisme eller stofmisbrug, samt hvor mange pårørende der påvirkes heraf. Brug evt. følgende sider: www.blaakors.dk, www.bornsvilkar.dk eller www.tuba.dk.
  2. Giv et bud på, hvordan man kan skabe større fokus på problemet og gøre det lettere for misbrugeres børn at søge hjælp, og ikke mindst for menneskene omkring dem at spørge ind og hjælpe barnet. Lav et bud på en informationskampagne enten som en brochure, en videofilm, undervisningsmateriale, et instagramopslag eller noget helt femte. Det skal fremlægges til i slutningen af næste time.

**Lektion 6**

* Grupperne får tid til at færdiggøre deres oplysningsmateriale.
* Grupperne fremlægger.